**Katoličke škole u svijetu - Odgoj za bolje sutra**

*Kratki prikaz o katoličim školama može poslužiti kao pomoć u upoznavanju učenika s raširenosti i važnosti katoličkih škola u svijetu.*

Odgoj i obrazovanje treba oblikovati mlade koji će svijet učiniti boljim. Odgoj je čin nade koji zahtijeva suradnju, a kojim se mladima otvaraju ideje gostoprimstva, međugeneracijske solidarnosti i činjenja svijeta više ljudskim. Obrazovanje je stvar ljubavi i odgovornosti za odgoj novih generacija kako u svijetu više nebi postojale socijalne nepravde, kršenja prava te strašnih oblika siromaštva (usp. Govor pape Franje prilikom potpisivanja Svjetskog sporazuma o odgoju). Možemo reći da katoličke škole u svijetu predstavljaju upravo nadu velikom broju mladih koji bi bez njihovog djelovanja ostala bez obrazovanja, bez izgleda za bolju budućnost. Dok u zapadnim zemljama omogućuju raznolikost u odabiru odgoja i obrazovanja, u mnogim drugim područjima svijeta katoličke škole su jedini način da djeca i mladi dođu do obrazovanja. Upravo zbog situacije da katoličke škole pohađa sve više učenika koji nisu katolici, pa ni kršćani, u katoličkim školama se sve više govori o solidarnom humanizmu kojim se izgrađuje civilizacija ljubavi. Između brojnih dobrobiti koje donose katoličke škole, možemo posebno istaknuti kao najvrijedniju služenje siromašnima. Zbog svoje duge tradicije u tom pogledu, Crkva preko katoličkih škola direktno utječe na smanjenje utjecaja siromaštva jer mnoga djeca zbog općeg siromaštva nikada ne bi bila u mogućnosti niti krenuti u školu da katoličke nisu otvorene u tim područjima.

**Svijet**

U svijetu je danas preko 220.000 katoličkih škola koje pohađa više od 60 milijuna učenika. Najveći broj učenika nalazi u katoličkim školama u Indiji, a nakon Indije, najveći porast broja katoličkih škola je u Africi. Tako u Africi svaki deseti učenik ide u katoličku školu, a u Australiji i Oceaniji čak svaki peti. Veliki porast katoličkih škola bilježe države s većinskim nekatoličkim ili općenito nekršćanskim stanovništvom.

**Europa**

U Europi postoji preko 28.000 škola koje pohađa više od 8,5 milijuna učenika, što je skoro trećina svih učenika Europe. U posljednje vrijeme postaju i pravi multikulturalni prostor u kojemu su učenici svih vjera dobrodošli čuti nadu evanđeoske poruke koja je predstavljena na relevantan način i koja se uključuje u stalnu potragu za smislom koji i dalje prožima cijelo čovječanstvo , a možemo reći i da tako postaju primjer onoga o čemu papa Franjo piše u svojoj enciklici Fratelli tutti, tj. da smo svi braća.

**Hrvatska**

 U Hrvatskoj trenutno postoje 24 katoličke škole koje pohađa više od 4.300 učenika, 12 osnovnih i 12 srednjih. Katoličke osnovne škole su: Katolička osnovna škola, Šibenik (2008.), Osnovna glazbena škola sv. Benedikta, Zadar (2008.), Katolička osnovna škola u Požegi (2009.), Prva katolička osnovna škola u Gradu Zagrebu (2013.), Salezijanska osnovna škola, Zagreb (2014.), Katolička osnovna škola sv. Uršule, Varaždin (2014.), Katolička osnovna škola u Virovitici (2015.), Katolička osnovna škola Josip Pavlišić, Rijeka (2015.), Osnovna škola Ružičnjak, Zagreb (2015.), Osnovna škola Lotrščak, Zagreb (2016.), Katolička osnovna škola u Novskoj (2017.) i Katolička osnovna škola Ivo Mašina u Zadru (2018.).

Za razliku od katoličkih osnovnih škola, neke katoličke srednje škole, odnosno gimnazije, djelovale su i prije osamostaljenja Republike Hrvatske te su bile sjemenišne škole koje su početkom devedesetih priznate i postale škole s pravom javnosti, a imaju svoju bogatu povijest. Katoličke srednje škole su: Nadbiskupijska klasična gimnazija don Frane Bulić s pravom javnosti, Split (1700.), Klasična gimnazija Ivana Pavla II. s pravom javnosti, Zadar (1748.), Franjevačka klasična gimnazija u Sinju s pravom javnosti (1838.), Biskupijska klasična gimnazija Ruđera Boškovića s pravom javnosti, Dubrovnik (1851.), Nadbiskupska klasična gimnazija s pravom javnosti, Zagreb (1928.), Salezijanska klasična gimnazija s pravom javnosti, Rijeka (1959.), Pazinski kolegij - Klasična gimnazija Pazin s pravom javnosti (1993.), Klasična gimnazija fra Marijana Lanosovića s pravom javnosti, Slavonski Brod (1995.), Ženska opća gimnazija Družbe sestara milosrdnica s pravom javnosti (1995. – nasljednica škola otvorene 1926, a nasilno zatvorene 1945.), Isusovačka klasična gimnazija s pravom javnosti u Osijeku (1998.), Katolička gimnazija s pravom javnosti u Požegi (2007.) i Katolička klasična gimnazija s pravom javnosti u Virovitici (2007.).